Predkladacia správa

	Návrh zákona o majetku vyšších územných celkov sa predkladá na základe uznesenia vlády Slovenskej republiky č. 230 zo dňa 11. apríla 2000 ku koncepcii decentralizácie a modernizácie verejnej správy a v súlade s uznesením vlády Slovenskej republiky č. 968 zo dňa 29. novembra 2000 k návrhu legislatívneho zámeru zákona o majetku vyšších územných celkov a Plánom legislatívnych úloh vlády Slovenskej republiky na rok 2001.

	Návrh zákona o majetku vyšších územných celkov vychádza z Koncepcie decentralizácie a modernizácie verejnej správy a z návrhu zákona o samospráve vyšších územných celkov.

	S poukazom na Čl. 65 ods. 1 Ústavy Slovenskej republiky, vyššie územné celky samostatne hospodária s vlastným majetkom za podmienok ustanovených zákonom. Týmto osobitným zákonom je zákon o majetku vyšších územných celkov, ktorý ustanovuje majetkové postavenie samosprávy vyšších územných celkov, prechod majetku štátu a základné princípy nakladania s majetkom vyšších územných celkov.

	Právna úprava prechodu majetku z vlastníctva štátu do vlastníctva vyšších územných celkov nadväzuje na prenesenie zriaďovateľských funkcií z  orgánov štátnej správy na samosprávu vyšších územných celkov.

	Návrh zákona bol zaslaný do medzirezortného pripomienkového konania. Pripomienky, ktoré smerovali k zdokonaleniu návrhu zákona boli do návrhu zapracované.  Vyhodnotenie všetkých zásadných pripomienok obsahuje priložená tabuľka. Po rokovaní s ústrednými orgánmi štátnej správy, ktoré uplatnili zásadné pripomienky, sa návrh zákona predkladá na rokovanie vlády SR bez rozporov.

Prijatie zákona o majetku vyšších územných celkov si nevyžiada priamo zvýšené nároky na štátny rozpočet ani na zamestnanosť a tvorbu pracovných miest.